Orjapaimenen laulu
Hoi, tule huomen, orjien huomen,
 Rikkaalta riistäös valta.
 Nouse jo meillekin hohtava huomen,
 Nostaos puuttehen alta.

 Leivässä puoliks’ on petäjän kuorta,
 Tuohesta virsut, ja torvet,
 Rohdinta verhot... Soilutus vuorta
 Kaimaa ja kaimaapi korvet:

 Voi, tule aamumme, rahvahan aamu.
 Tuo tulisoihtusi meille!
 Punahohto-vapauden välkeä aamu,
 Johdata taistelun teille!

 Pilvessä aina on orjien päivä,
 Ain elon katveessa kuljen.
 Milloinka meille sa paistelet, päivä?
 Kun elon kaareni suljen?...

 Oi, tule päivämme, valtamme päivä,
 Onnemme konttia kanna!
 Paistele rohtimenkantajan päivä,
 Voimia voittohon anna!

1906